RESOLUCIÓN do 23 de xuño de 2009 pola que se establecen as bases reguladoras que rexerán as axudas e subvencións a entidades locais para o mantemento e funcionamento de centros de información ás mulleres e se procede á súa convocatoria.
SERVIZO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 30/06/2009

O Servizo Galego de Promoción da Igualdade do Home e da Muller, organismo autónomo de carácter administrativo, adscrito á Presidencia da Xunta de Galicia, en virtude do establecido na disposición adicional do Decreto 82/2009, do 21 de abril, e creado pola Lei 3/1991, do 14 de xaneiro, ten como obxectivo principal a promoción e adopción de medidas dirixidas á consecución da igualdade efectiva das mulleres, así como incentivar a súa participación e integración na vida política, económica, cultural, educativa e social.
No exercicio das súas funcións, a este organismo correspóndelle levar a cabo plans e programas de acción e colaborar no desenvolvemento de actuacións que realicen as administracións locais a prol dos obxectivos establecidos na Lei 3/1991, do 14 de xaneiro, así como cooperar con todas as entidades que polos seus fins ou actividades contribúan á consecución dos obxectivos de igualdade de oportunidades.
Dentro deste marco de actuación, esta convocatoria vai dirixida ás entidades locais titulares de centros de información acreditados conforme o disposto no Decreto 182/2004, do 22 de xullo, polo que se regulan os centros de información ás mulleres, co obxecto de colaborar no seu funcionamento coa finalidade de garantir a prestación dun servizo de información ás mulleres e promoción da igualdade que lles proporcione asesoramento xurídico e psicolóxico, información sobre recursos específicos para mulleres, así como o desenvolvemento de calquera outra actividad que teña como obxectivo prioritario a promoción da igualdade entre mulleres e homes.
O procedemento para a concesión de subvencións a través desta resolución seguirá o réxime xeral de concorrencia competitiva, tendo en conta, en todo caso, os principios básicos de publicidade, transparencia e obxectividade; adaptarase en todo o procedemento ao establecido na normativa autonómica e a estatal e comunitaria de aplicación, con especial atención aos regulamentos comunitarios que regulan a xestión de fondos estruturais.
Por todo o exposto, e en exercicio das facultades que teño atribuídas,
DISPOÑO:
Capítulo I
Disposicións xerais
Artigo 1º.-Finalidade.
1. O obxecto desta resolución é fixar as bases reguladoras e a convocatoria pública, para o ano 2009, das axudas e subvencións para o programa destinado ao mantemento e funcionamento dos centros de información ás mulleres (CIM) na súa área de influencia, acreditados segundo o establecido no Decreto 182/2004, do 22 de xullo, polo que se regulan os centros de información ás mulleres e se establecen os requisitos para o seu recoñecemento e funcionamento.
2. A concesión destas subvencións realizarase mediante o réxime de concorrencia competitiva segundo os criterios que se establecen no artigo 13º en atención ás dispoñibilidades orzamentarias definidas no artigo 2º.
Artigo 2º.-Financiamento.
Para a concesión destas axudas destínase un importe global de 2.411.700 euros que figuran na Lei de orzamentos da comunidade autónoma para o ano 2009 con cargo á aplicación orzamentaria 05.80.313B.460.0. O crédito consignado está cofinanciado nun 80% polo Fondo Social Europeo. A citada contía poderá incrementarse de acordo coas dispoñibilidades orzamentarias nos supostos previstos no artigo 31.2º da Lei 9/2007, do 13 de xuño, de subvencións de Galicia, sen que isto supoña a modificación do prazo de presentación de solicitudes.
Artigo 3º.-Normativa aplicable.
A tramitación de solicitudes, concesión e xustificación destas axudas axustarase ao disposto no Regulamento (CE) 1081/2006, do 5 de xullo, relativo ao Fondo Social Europeo, no Regulamento (CE) 1083/2006 do Consello, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, na Lei 38/2003, do 17 de novembro, xeral de subvencións; na Lei 16/2008, do 23 de decembro, de orzamentos xerais da Comunidade Autónoma de Galicia para o ano 2009, na Lei 4/2006, do 30 de xuño, de transparencia e boas prácticas na Administración pública galega; na Lei 9/2007, do 13 de xuño, de subvencións de Galicia; e demais normativa de aplicación.
En canto á información e publicidade das accións que se realicen nos centros ao abeiro desta resolución, rexerá o disposto no Regulamento (CE) núm. 1828/2006 da Comisión, do 8 de decembro, que fixa normas de desenvolvemento para o Regulamento (CE) 1083/2006 do Consello, polo que se establecen as disposicións xerais relativas ao Fondo Europeo de Desenvolvemento Rexional, ao Fondo Social Europeo e ao Fondo de Cohesión, e demais normativa de aplicación.
Artigo 4º.-Destinatarios das axudas.
Poderán ser destinatarios das subvencións para o desenvolvemento das accións reguladas nesta convocatoria as entidades locais da Comunidade Autónoma de Galicia (concellos ou mancomunidades) titulares de centros de información ás mulleres acreditados segundo o disposto no Decreto 182/2004, do 22 de xullo, polo que se regulan os centros de información ás mulleres e se establecen os requisitos para o seu recoñecemento e funcionamento.
Non poderán obter esta condición aquelas entidades nas cales concorra algunha das circunstancias previstas no artigo 10 da Lei 9/2007, do 13 de xuño, de subvencións de Galicia. A acreditación de non estar incursas nas ditas prohibicións realizarase mediante declaración responsable do/a interesado/a
Artigo 5º.-Gastos subvencionables.
Poderán subvencionarse os gastos correntes e de persoal vinculados directamente ao mantemento e funcionamento do centro de información no período comprendido entre o 1 de xaneiro de 2009 e o 30 de novembro de 2009.
Con carácter xeral e de acordo co establecido no artigo 29 da Lei 9/2007, do 13 de xuño, de subvencións de Galicia, considéranse gastos subvencionables aqueles que de xeito indubidable respondan á natureza da actividade subvencionada e sexan efectivamente realizados no ano 2009. En ningún caso o custo de adquisición dos gastos subvencionables poderá ser superior ao valor de mercado.
Cando o importe do gasto subvencionable supere as contías establecidas no artigo 29 da Lei 9/2007, do 13 de xuño, de subvencións de Galicia, o/a beneficiario/a deberá solicitar como mínimo tres ofertas de diferentes provedores/as, con carácter previo á contratación salvo que polas especiais características dos gastos subvencionables non exista no mercado suficiente número de entidades subministradoras ou prestadoras, ou salvo que o gasto se realizase con anterioridade á solicitude da subvención.
O importe da subvención non poderá superar o 90% do custo elixible determinado a partir do orzamento presentado pola entidade, co tope máximo de 40.000  por entidade, tendo en conta que para os efectos desta subvención non se considera subvencionable ningún tipo de taxa, tributo ou imposto, agás o imposto sobre o valor engadido non susceptible de repercusión ou compensación.
Artigo 6º.-Obrigas das entidades beneficiarias da subvención.
1. Ademais das obrigas establecidas con carácter xeral na normativa aplicable pola percepción de axudas públicas e tendo en conta o disposto no artigo 11 da Lei 9/2007, do 13 de xuño, de subvencións de Galicia, son obrigas das entidades beneficiarias de subvencións reguladas nesta resolución as seguintes:
a) Non alterar o destino da subvención e destinar os fondos percibidos para o que foron concedidos.
b) Efectuar a xustificación do gasto conforme o establecido nesta resolución.
c) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidas polas entidades beneficiarias e, de ser o caso, a obtención concorrente de subvencións ou axudas para a mesma finalidade procedentes de calquera Administración ou ente público nacional ou internacional.
d) Facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
e) Someterse ás actuacións de supervisión e control dos órganos da Administración do Estado e da Comunidade Autónoma, do Fondo Social Europeo, da Unidade Administradora do Fondo Social Europeo do Ministerio de Traballo e Inmigración e do Servizo Galego de Promoción da Igualdade do Home e da Muller para realizar as comprobacións e verificacións que se consideren precisas para a constatación do cumprimento do disposto nesta resolución e demais normas vixentes que resulten de aplicación e achegar canta información lles sexa requirida no exercicio das actuacións anteriores.
f) Cumprir co resto de requisitos e obrigas recollidas nos artigos 10 e 11 da Lei 9/2007, do 13 de xuño, de subvencións de Galicia.
2. O incumprimento das obrigas establecidas nesta resolución e na normativa aplicable será causa determinante de revogación da subvención, así como do reintegro, se é o caso, dos importes percibidos e dos xuros de demora correspondentes.
Artigo 7º.-Publicidade das accións.
No lugar onde se realice a prestación do servizo deberá figurar, de forma visible, un cartel informativo en que aparezan os anagramas do Servizo Galego de Promoción da Igualdade do Home e da Muller, organismo autónomo adscrito á Presidencia da Xunta de Galicia e do Fondo Social Europeo en aplicación do disposto na normativa aplicable. Na páxina web oficial do organismo informarase das características do dito cartel e dos logos e lendas de obrigada inclusión.
Artigo 8º.-Competencia e procedemento.
1. A competencia para coñecer e resolver as solicitudes de subvencións previstas nesta resolución correspóndelle á directora do Servizo Galego de Promoción da Igualdade do Home e da Muller.
2. O procedemento que se seguirá na tramitación e instrución dos expedientes desenvolverase segundo o establecido na Lei 38/2003, xeral de subvencións, na Lei 9/2007, do 13 de xuño, de subvencións de Galicia, e demais normativa de aplicación.
Capítulo II
Convocatoria pública
Artigo 9º.-Solicitudes e documentación.
1. As solicitudes presentaranse no modelo normalizado que se publica como anexo I, subscritas polo órgano competente da entidade local solicitante, xunto coa seguinte documentación:
a) Certificación do secretario/a da entidade sobre o acordo de solicitar a subvención e de financiar o importe do orzamento que non resulte subvencionado ao abeiro desta convocatoria ata o importe total da execución prevista segundo a documentación achegada coa solicitude.
b) Declaración orixinal asinada pola/o titular ou pola/o representante legal da entidade de non percibir ningún tipo de axuda da mesma natureza concedida por calquera outra entidade pública ou privada (anexo II).
c) Declaración orixinal asinada pola/o titular ou pola/o representante legal da entidade na cal se exprese a non concorrencia dalgunha das circunstancias a que se refire o artigo 10 da Lei 9/2007, do 13 de xuño, de subvencións de Galicia.
d) Declaración orixinal asinada pola/o titular ou pola/o representante legal da entidade en que se exprese o acordo coas actuacións de control e supervisión do Fondo Social Europeo, da Unidade Administradora do Fondo Social Europeo do Ministerio de Traballo e Inmigración e do Servizo Galego de Promoción da Igualdade do Home e da Muller.
e) Certificación orixinal expedida pola entidade bancaria da titularidade da conta en que conste: código de banco, código de sucursal, díxito de control e código de conta corrente, de ser o caso.
f) Memoria explicativa do funcionamento do centro de información para o cal se solicita a axuda, onde figuren os obxectivos, poboación a que vai dirixido, ámbito xeográfico de influencia, medios materiais e humanos destinados para tal fin e réxime de funcionamento.
g) Orzamento total e desagregado que reflicta cada tipo de gasto: gastos correntes de mantemento (luz, teléfono, material de oficina e similares; gastos de persoal (nóminas, contratos de servizos profesionais, axudas de custo, etc); outros gastos (gastos reais do programa, excluídos os investimentos, que resulten indispensables para o funcionamento do centro e susceptibles de seren cualificados como gastos elixibles conforme a normativa reguladora desta subvención).
h) Outra documentación de interese para a valoración da solicitude.
2. As solicitudes dirixiranse á directora do Servizo Galego de Promoción da Igualdade do Home e da Muller e presentaranse preferentemente nos rexistros da Xunta de Galicia, así como nos de calquera outro órgano da Administración xeral do Estado, das comunidades autónomas ou das entidades que integran a Administración local, sempre que neste último caso se subscribise o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 10º.-Información aos/ás interesados/as.
Sobre este procedemento administrativo, que ten o código SI427B, poderase obter documentación normalizada ou información adicional no SGI, a través dos seguintes medios:
a) Páxina web oficial do organismo:
http://sgi.xunta.es/
b) Os teléfonos 981 54 53 69, 981 54 53 66.
c) O enderezo electrónico cooperacion.sgi@xunta.es
d) Presencialmente.
Así mesmo, para cuestións xerais sobre este ou outro procedemento, poderá facerse uso do teléfono de información xeral do SGI, que é o 981 54 53 51.
Artigo 11º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras e comporta a autorización da entidade solicitante para que o órgano concedente obteña de forma directa a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos. Cando da actuación de oficio resultase que a entidade solicitante ou beneficiaria non está ao día no pagamento das súas obrigas tributarias e sociais co Estado, coa comunidade autónoma e coa Seguridade Social, requirirase a entidade para que regularice a situación e presente por si mesma o correspondente certificado.
De conformidade co artigo 20.3º da Lei 9/2007, se o solicitante indica que certa documentación que se deba usar neste procedemento xa figura en poder da Administración, a presentación da solicitude implica a autorización ao órgano instrutor para acceder a ela. Para estes efectos, a documentación débese manter vixente e identificarase no formulario de solicitude o procedemento administrativo para o cal foi presentada.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos.
3. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, este organismo publicará na súa páxina web oficial a relación de beneficiarios/as e o importe das axudas concedidas, polo que a presentación da solicitude leva implícita a autorización para o tratamento necesario dos datos dos/as beneficiarios/as e a súa publicación na citada páxina web, coas excepcións previstas nas leis.
4. O Servizo Galego de Promoción da Igualdade do Home e da Muller velará polos datos de carácter persoal que serán obxecto de tratamento, e para eses efectos procederase á súa incorporación a un ficheiro que cumprirá as exixencias da Lei 15/1999, de protección de datos, adoptándose tanto as medidas de seguridade técnicas como organizativas.
A finalidade da recolla e tratamento dos datos persoais será estritamente a xestión e tramitación do expediente correspondente e as que deriven da aplicación da Lei 4/2006, de transparencia e boas prácticas na Administración pública galega.
Os datos non serán obxecto de cesión a terceiros; no entanto, o SGI revelará ás autoridades públicas competentes os datos persoais e calquera outra información que estea no seu poder ou sexa accesible a través dos seus sistemas e sexa requirida de conformidade coas disposicións legais e regulamentarias aplicables ao caso. Decláranse recoñecidos e poderán exercerse os dereitos de acceso, cancelación, rectificación e oposición por escrito e achegando identificación suficiente ou ben mediante o procedemento habilitado para o efecto e que poderá atopar na Guía do cidadán da páxina web da Xunta.
Artigo 12º.-Prazo.
1. O prazo de presentación de solicitudes será dun mes contado a partir do día seguinte ao da publicación desta resolución no Diario Oficial de Galicia. Entenderase como último día do prazo o correspondente ao mesmo ordinal do día da publicación. Se o último día de prazo fose inhábil, entenderase prorrogado ao primeiro día hábil seguinte e, se no mes do vencemento non houbese día equivalente ao inicial do cómputo, entenderase que o prazo expira o último do mes.
2. Se as solicitudes non estivesen debidamente cubertas ou a documentación presentada tivese erros ou fose insuficiente, as unidades administrativas encargadas da tramitación dos expedientes requirirán as/os solicitantes para que, no prazo de dez días, emenden a falta ou presenten os documentos preceptivos, con indicación de que, se así non o fixese, se considerará que desistiron da súa petición, logo de resolución, de conformidade co previsto no artigo 71 da Lei de réxime xurídico das administracións públicas e do procedemento administrativo común.
Por tratarse dun procedemento de concorrencia competitiva, e de conformidade co establecido nos artigos 59.6º b), 60 e 61 da indicada Lei 30/1992, os requirimentos citados de emenda poderanse facer mediante publicación no Diario Oficial de Galicia e producirán os mesmos efectos que a notificación individualizada. Esta publicación tamén se realizará no taboleiro de anuncios da páxina web do SGI, ao cal se remitirá desde o texto publicado no Diario Oficial de Galicia. Se a instrución do procedemento o aconsellase, o órgano competente poderá substituír esta publicación no Diario Oficial de Galicia e na web pola notificación individualizada, de conformidade co establecido no artigo 59 da Lei 30/1992.
Sen prexuízo do disposto no parágrafo anterior, poderáselle requirir á entidade solicitante que achegue cantos datos, documentos complementarios e aclaracións resulten necesario para a tramitación e resolución do procedemento.
Artigo 13º.-Comisión de valoración. Criterios de avaliación.
1. A directora xeral do Servizo Galego de Promoción da Igualdade do Home e da Muller designará unha comisión de valoración, que estará composta, polo menos, por tres membros, a presidenta, que será a secretaria do organismo, e dous vogais, un deles actuará como secretario/a. Se por calquera causa, no momento en que a comisión de valoración teña que examinar as solicitudes algún dos seus compoñentes non puidese asistir, será substituído pola persoa que para o efecto designe a directora xeral.
2. A comisión de valoración estudará e avaliará as solicitudes debidamente cubertas atendendo aos seguintes criterios, e coa seguinte valoración:
a) Poboación da entidade local titular do centro de información: ata 6 puntos.
b) Establecemento de servizos que melloren os mínimos exixidos no Decreto 182/2004, do 22 de xullo (horario de atención ao público, asesoramento xurídico, atención psicolóxica, réxime de funcionamento, cadro de persoal...): ata 5 puntos.
d) Establecemento de actividades complementarias á información e asesoramento especializado: ata 5 puntos.
e) Achega de recursos propios para o mantemento e funcionamento do centro: ata 4 puntos.
3. Unha vez estudados e avaliados individualmente os expedientes correctamente cubertos, e sen prexuízo do establecido no articulado desta resolución, a comisión de valoración elaborará a proposta de adxudicación.
Na proposta de concesión que formule a comisión figurarán de xeito individualizado os solicitantes propostos para obter a subvención, especificándose a avaliación que lles corresponde segundo os criterios recollidos no artigo seguinte, a contía do orzamento elixible determinado a partir do orzamento presentado e a porcentaxe que lle corresponde aplicar ao dito orzamento de xeito proporcional á puntuación obtida para determinar a contía da subvención, ata esgotar o crédito dispoñible.
O resto das actuacións subvencionables quedará en reserva para seren atendidas ben co crédito que quedase libre de producirse algunha renuncia ou por modificación nos proxectos inicialmente subvencionados, ben co incremento do crédito orzamentario destinado a esta subvención. Para estes efectos poderán realizarse sucesivas propostas de resolución conforme o sinalado neste artigo.
Artigo 14º.-Resolución.
1. As resolucións dos expedientes de axudas, logo da fiscalización da proposta da comisión de valoración pola Intervención, correspóndelle á directora xeral do Servizo Galego de Promoción da Igualdade do Home e da Muller.
2. O prazo para resolver será de catro meses, que se computarán a partir do día seguinte ao da publicación desta convocatoria no Diario Oficial de Galicia. Transcorrido este prazo sen que se ditase resolución expresa, entenderase desestimada.
3. As resolucións ditadas poñen fin á vía administrativa e contra elas observarase o disposto no artigo 44 da Lei da xurisdición contencioso-administrativa.
4. A publicidade das subvencións realizarase segundo dispón a normativa vixente. Na páxina web oficial do organismo, e nos cinco días seguintes á notificación da concesión, publicarase a relación de beneficiarios con expresión da entidade beneficiaria, a contía e a finalidade, segundo indica o artigo 13 da Lei 4/2006, do 30 de xuño, de transparencia e boas prácticas na Administración pública galega.
5. Todas as resolucións serán notificadas de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común.
Non obstante, e de conformidade co establecido no artigo 59.6º b) da indicada lei, no caso das subvencións concedidas poderase substituír a notificación individual pola publicación no Diario Oficial de Galicia e na páxina web do SGI. Nesta publicación especificarase a data da convocatoria, o/a beneficiario/a, a cantidade concedida e a finalidade da subvención outorgada. Coa publicación no Diario Oficial de Galicia poderán remitirse os/as beneficiarios/as para que consulten información detallada da resolución nun taboleiro da citada web.
As solicitudes desestimadas notificaranse individualmente, con indicación das causas da desestimación. Non obstante, poderase substituír esta notificación individual pola publicación no Diario Oficial de Galicia, coa indicación de que os/as non beneficiarios/as consulten a información detallada da súa resolución nun taboleiro da citada web.
Artigo 15º.-Aceptación e renuncia.
Sen prexuízo dos recursos que procedan contra a resolución de concesión, transcorridos dez (10) días hábiles desde a notificación ou publicación desta sen que a entidade interesada comunicase expresamente a súa renuncia á subvención, entenderase que a acepta, e desde ese momento adquirirá a condición de beneficiaria.
A renuncia á subvención poderase facer por calquera medio que permita a súa constancia, de acordo co establecido no artigo 91 da Lei 30/1992, do 26 de novembro, de réxime xurídico das administracións públicas e do procedemento administrativo común.
No caso de que se comunicase a renuncia en prazo, a directora do Servizo Galego de Promoción da Igualdade do Home e da Muller ditará a correspondente resolución nos termos do artigo 42.1º da mesma lei.
Artigo 16º.-Incompatibilidade e concorrencia.
En ningún caso o importe das subvencións ou axudas concedidas ao abeiro desta resolución poderá ser de tal contía que, illadamente ou en concorrencia coas concedidas por outras administracións ou entes públicos ou privados, nacionais ou internacionais, supere o custo total do programa obxecto de axuda.
As entidades solicitantes deberán presentar, xunto coa solicitude, unha declaración comprensiva de todas as axudas e subvencións solicitadas ou concedidas para un mesmo programa, segundo o establecido na letra b) do apartado 1 do artigo 9º. Na fase de xustificación do pagamento deberán achegar unha declaración complementaria e actualizada co mesmo contido que a exixida coa solicitude.
Artigo 17º.-Modificación da resolución.
Toda alteración das condicións tidas en conta para a concesión da axuda, e en todo caso a obtención concorrente de subvencións e axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión, e, de ser o caso, á súa revogación.
Artigo 18º.-Reintegro.
1. Cando o acto de concesión incorrese nalgún dos supostos mencionados nos puntos 1º e 2º do artigo 32 da Lei 9/2007, do 13 de xuño, de subvencións de Galicia, o órgano concedente procederá á revisión de oficio ou, se é o caso, á declaración de lesividade, de conformidade cos artigos 102 e 103 da Lei 30/1992, do 26 de novembro, de réxime xurídico das administracións públicas e do procedemento administrativo común. A declaración xudicial ou administrativa de nulidade ou anulación supón a obriga de devolver as cantidades percibidas. Non se procederá á revisión de oficio do acto de concesión cando concorra algunha das causas de reintegro previstas nesta resolución e na normativa vixente.
2. Procederase á apertura de expediente para o reintegro total ou parcial das cantidades percibidas e a exixencia dos xuros de demora, nos casos e termos previstos nesta resolución, na normativa europea de aplicación e no artigo 33 da Lei 9/2007, do 13 de xuño, de subvencións de Galicia.
Artigo 19º.-Pagamentos parciais e liquidación.
1. Poderán acordarse pagamentos parciais ata o máximo do 80% da subvención concedida, á conta da liquidación e xustificación final, a medida que a entidade xustifique a realización de gastos.
2. A data límite de presentación da xustificación da subvención é o 10 de decembro de 2009.
3. As xustificacións de gastos, sexan parciais ou totais realizaranse acompañadas da seguinte documentación:
a) Certificación orixinal do órgano competente da entidade local, que acredite que os gastos realizados foron aplicados para o fin para o cal se concedeu a subvención.
b) Certificación acreditativa do órgano competente comprensiva dos gastos realizados, de conformidade co orzamento reflectido no artigo 9º.1.g).
c) Declaración orixinal asinada pola/o representante legal da entidade de non percibir ningún tipo de axuda da mesma natureza concedida por calquera outra entidade pública ou privada.
d) Orixinais e copias das facturas, ou documentos equivalentes, correspondentes aos gastos efectuados que xustifiquen a execución do programa, por un importe total que acredite suficientemente que a subvención concedida efectivamente cofinancia o programa, polo que o citado importe para xustificar se especificará na resolución de concesión. Estes documentos estarán emitidos conforme a normativa aplicable e a eles xuntaranse os xustificantes bancarios de pagamento e, de ser o caso, os xustificantes de ter aboado as cotas, taxas ou impostos correspondentes. As entidades presentarán os orixinais para seren selados pola unidade tramitadora correspondente; unha vez completa esta dilixencia e sempre que o soliciten expresamente, seranlles devoltos coa maior brevidade.
e) Memoria anual de funcionamento do centro.
4. Antes de proceder ao pagamento da liquidación final ou, de ser o caso, dos pagamentos parciais, de acordo co artigo 11º.1 desta resolución, o órgano xestor incorporará ao expediente a acreditación de que as entidades adxudicatarias están ao día nas súas obrigas tributarias e sociais e que non teñen pendente de pagamento ningunha débeda coa Administración da comunidade autónoma.
5. No caso de que a xustificación fose incorrecta e/ou incompleta requirirase a entidade para que corrixa os erros ou defectos observados e/ou achegue os documentos solicitados no prazo de dez días, advertíndolle que, de non facelo, se procederá, logo de resolución, á revogación da subvención e, de ser o caso, ao reintegro da contía percibida e á exixencia dos xuros de demora.
Artigo 20º.-Subcontratación.
Queda excluída a subcontratación das actividades subvencionadas ao abeiro desta convocatoria; non obstante, en aplicación do disposto no artigo 27 da Lei 9/2007, do 13 de xuño, de subvencións de Galicia, non se inclúe nesta prohibición a contratación daqueles gastos en que o/a beneficiario/a teña que incorrer para a realización por si mesmo da actividade subvencionada.
Disposicións adicionais
Primeira.-Poderán ditarse resolucións de concesión complementarias cando existan fondos provenientes de renuncias expresas de subvencións inicialmente concedidas, fondos de subvencións inicialmente concedidas que por causas xustificadas non puidesen realizarse, ou por incremento dos orzamentos previstos no artigo 2 nos supostos previstos no artigo 31.2º da Lei de subvencións de Galicia. A comisión de valoración realizará as propostas de adxudicación correspondentes de acordo co disposto no último parágrafo do artigo 13º. Nestes casos o prazo de xustificación poderá ser prorrogado pola directora; na notificación da resolución de concesión fixarase a data específica de xustificación.
Segunda.-De conformidade cos puntos 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e co previsto no Decreto 132/2006, do 27 de xullo, este organismo publicará na súa páxina web oficial as concesións de subvencións segundo se indica no punto 4 do artigo 14º desta resolución, e incluirá as referidas axudas e sancións impostas por consecuencia delas nos correspondentes rexistros públicos, polo que coa presentación da solicitude se presta expresamente o consentimento para o tratamento necesario dos datos persoais das persoas e entidades beneficiarias e a referida publicidade.
Terceira.-Ás/aos beneficiarias/os das axudas reguladas nesta resolución seralles de aplicación o réxime de infraccións e sancións previsto na Lei 9/2007, do 13 de xuño, de subvencións de Galicia.
Cuarta.-O Servizo Galego de Promoción da Igualdade do Home e da Muller poderá requirir en todo momento a documentación orixinal que considere necesaria para acreditar mellor o exacto cumprimento das condicións e requisitos exixidos nesta resolución.
Disposicións derradeiras
Primeira.-A directora do Servizo Galego de Promoción da Igualdade do Home e da Muller ditará as instrucións que sexan necesarias para o axeitado desenvolvemento e cumprimento desta convocatoria.
Segunda.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de xuño de 2009.
P.S. (Resolución 4-5-2009)
Marta González Vázquez
Secretaria xeral da Igualdade
Ver referencia pdf "12600D009P023.PDF"